b'\n_START_ARTICLE_\nPrato (pokrajina)\n_START_SECTION_\nNaravne zanimivosti\n_START_PARAGRAPH_\nSeverni predel pokrajine se imenuje Calvana (izg. Kalvana) po besedi calvo, ki pomeni ple\xc5\xa1ast, ker je sestavljen iz redko pora\xc5\xa1\xc4\x8denega kra\xc5\xa1kega terena. Po tem ozemlju je dobila ime tudi goveja pasma, ki se v zadnjih \xc4\x8dasih tukaj redi predvsem zaradi mesa. Baje se pridobiva od \xc5\xbeive te\xc5\xbee telet do 65% prvovrstnega mesa. Vendar ima ta pozitivni podatek tudi svojo negativno stran. Govedo se namre\xc4\x8d pase na gri\xc4\x8devju Calvane, kjer se je v preteklosti pasla samo drobnica. Ve\xc4\x8dja kopita in te\xc5\xbea \xc5\xbeivine sedaj sistemati\xc4\x8dno odna\xc5\xa1ajo povr\xc5\xa1insko plast zemlje, ki jo nato de\xc5\xbeevje odplavlja in s tem goli \xc5\xbee itak "ple\xc5\xa1aste" vzpetine. Poleg tega je pa\xc5\xa1e \xc4\x8dedalje manj tudi zaradi vedno ve\xc4\x8dje prisotnosti \xc4\x8drnega trna, ki so ga v\xc4\x8dasih koze poruvale, medtem ko ga goveji gnoj razmno\xc5\xbeuje._NEWLINE_Za\xc5\xa1\xc4\x8diteno podro\xc4\x8dje v pokrajini je Naravni rezervat Acquerino Cantagallo (Riserva naturale Acquerino Cantagallo)\n_START_SECTION_\nZgodovinske zanimivosti\n_START_PARAGRAPH_\nOzemlje dana\xc5\xa1nje pokrajine Prato je bilo naseljeno brez prestanka od bronaste dobe do danes. V \xc4\x8dasu Etru\xc5\xa1\xc4\x8danov je obstajalo pri dana\xc5\xa1njem kraju Campi Bisenzio celo ve\xc4\x8dje mesto, \xc4\x8digar ostanke so arheologi odkrili \xc5\xa1ele leta 1997. Med drugim so bili izkopani ostanki najve\xc4\x8dje doslej odkrite rimske vile (okoli 1450 m\xc2\xb2 povr\xc5\xa1ine). Njen slog spominja na vile, ki so bile zasute v Pompejih, a ta je bila zgrajena nekaj stoletij prej. Razen zelo \xc5\xa1tevilnih kerami\xc4\x8dnih izdelkov, ki so bili izkopani na tem najdi\xc5\xa1\xc4\x8du, je izredne va\xc5\xbenosti podzemna kanalizacija vile, ki je na nekaterih odsekih \xc5\xa1e popolnoma delujo\xc4\x8da; to je tudi pripomoglo, da so se ohranili temelji zgradbe in njeni podzemni prostori. Nedale\xc4\x8d od vile je potekala cesta, ki je merila preko deset metrov v \xc5\xa1irino, kar dokazuje, da je bilo podro\xc4\x8dje ne samo gosto naseljeno, pa\xc4\x8d pa tudi prometno zelo pomembno. Trenutno so dela v najdi\xc5\xa1\xc4\x8du ustavljena zaradi pomanjkanja sredstev.'